Fredag kunne ABC Nyheter fortelle hvordan kyniske menneskesmuglere reklamerer med stjålne norske pass, jenter i bunad og en «suksesshistorie» om et nytt liv i Trondheim.

På Facebook, Instagram og Twitter lokker menneskesmuglere håpefulle migranter til Norge og Europa med «pakketurer».

Menneskesmugling har blitt en inntektskilde i milliardklassen for kriminelle nettverk de siste årene.

Bakgrunn: Menneskesmuglere reklamerer med norske jenter i bunad

Listhaug: – Kynisme

Saken og funnene til ABC Nyheter får innvandrings- og integreringsminister Sylvi Listhaug (Frp) til å reagere.

– Dette viser med all hvilken kynisme som ligger bak menneskesmuglingen. De utpresser migrantenes familier for å få store pengesummer, mens de holder dem fanget, sier Listhaug til ABC Nyheter.

Frp-ministeren har lenge ønsket endringer for å få bukt med at kriminelle nettverk som tjener milliarder på menneskesmugling.

– EUs grenseoperasjon Frontex i Middelhavet blitt en del av menneskesmuglernes bedriftsplan, sa Listhaug til ABC Nyheter i november i fjor og varslet at hun ville sende flyktninger og migranter tilbake til Afrika.

Nå har hun og partiet gått til valg på å opprette asylmottak i Afrika.

– Et menneskeliv betyr ingenting for disse kyniske og ondskapsfulle menneskesmuglerne. De har gjennom lang tid brukt sosiale medier for å rekruttere mennesker som ønsker et bedre liv, og selger pakketurer til Europa og Norge. Dette fungerer som et reisebyrå for migranter og kostnadene for de som lar seg lokke er enorme, sier Listhaug.

– Hvordan vil dere gi flyktninger med behov for asyl muligheten til å søke asyl uten å måtte ty til menneskesmuglere?

– Det viktigste er at vi får kontroll på yttergrensene. Frp vil opprette asylsentre i nærområdene slik at vi kunne sile mellom de som trenger beskyttelse og ikke. Det ville satt en stopper for dette systemet. Men da må det føre til konsekvenser om man prøver å reise til Europa ulovlig, og via menneskesmuglere, sier Listhaug.

(Saken fortsetter etter bildet)

«Å immigrere til Norge. Få schengenvisum, turistvisum eller oppholdstillatelse» reklamerer menneskesmuglere. I bildet på sosiale medier er det vedlagt telefonnummer til Sverige for de som ønsker en arrangert «reisepakke» til Norge. Foto: Foto: Skjermdump / Instagram

Krise i Italia

Selv om asyltallene til Norge har stilnet, er ankomstallene over Middelhavet til Italia rekordhøye. Hittil i år har kommet over 83.000, en økning på nærmere 20 prosent fra samme periode i fjor.

Les saken: Italia trygler om hjelp til å ta imot båtflyktninger

Mens landet er i krise og myndighetene desperat ber om hjelp fra andre europeiske land, har italiensk mafia tjent milliarder på krisen.

– Det finnes ingen grenser for fantasien til mafiaen, sa Marco Carte i italiensk mafia-politi i et møte med den norske ambassaden i Roma i desember. Det kommer frem i en rapport ABC Nyheter har fått innsyn i.

Ifølge politiet var inntektene til italiensk mafia på 270.000 euro per flyktningbåt, kommer det frem i rapporten. Det utgjør om lag 2,6 millioner norske kroner per båt.

Italienske mafia har tjent flere millioner euro i måneden på samarbeid med egyptiske menneskesmuglere.

Les også: Listhaug vil ha flere asylsøkere i lukkede mottak

SE VIDEO: Aldri har så mange omkommet i Middelhavet som i 2016